Document ID: 31994D0652

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Σεπτεμβρίου 1994 για την κατάρτιση του καταλόγου των προς εκτέλεση καθηκόντων και την κατανομή τους στο πλαίσιο της συνεργασίας των κρατών μελών κατά την επιστημονική εξέταση θεμάτων που αφορούν τα τρόφιμα (94/652/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/5/ΕΟΚ του Συμβουλίου της 25ης Φεβρουαρίου 1993 για τη συνδρομή και τη συνεργασία των κρατών μελών με την Επιτροπή σχετικά με την επιστημονική εξέταση θεμάτων που αφορούν τα τρόφιμα (1), και ιδίως το άρθρο 3,
Εκτιμώντας:
ότι στην οδηγία 93/5/ΕΟΚ προβλέπεται η παροχή συνδρομής προς την Επιτροπή εκ μέρους των κρατών μελών και η συνεργασία τους στην επιστημονική εξέταση θεμάτων που αφορούν τα τρόφιμα- ότι, με την απόφαση 94/458/ΕΚ της Επιτροπής (2), θεσπίζονται οι κανόνες διοικητικής διαχείρισης της συνεργασίας κατά την επιστημονική εξέταση θεμάτων που αφορούν τα τρόφιμα-
ότι στο άρθρο 3 της οδηγίας 93/5/ΕΟΚ προβλέπεται η θέσπιση και η ενημέρωση, ανά εξάμηνο τουλάχιστον, του καταλόγου των καθηκόντων που πρέπει να εκτελούνται στο πλαίσιο της επιστημονικής συνεργασίας και των σχετικών προτεραιοτήτων τους, καθώς και η κατανομή των καθηκόντων αυτών μεταξύ των κρατών μελών-
ότι κατά την κατάρτιση και την ενημέρωση του καταλόγου των καθηκόντων πρέπει να λαμβάνονται υπόψη οι ανάγκες για την προστασία της δημόσιας υγείας στην Κοινότητα και οι απαιτήσεις της κοινοτικής νομοθεσίας στον τομέα των τροφίμων-
ότι τα καθήκοντα πρέπει να κατανέμονται με βάση την επιστημονική εξειδίκευση και τους διαθέσιμους πόρους των κρατών μελών, ιδίως δε των φορέων που θα μετέχουν στην επιστημονική συνεργασία-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κατάλογος των προς εκτέλεση καθηκόντων στο πλαίσιο της συνεργασίας των κρατών μελών στην επιστημονική εξέταση θεμάτων που αφορούν τα τρόφιμα, καθώς και η κατανομή των καθηκόντων αυτών μεταξύ των κρατών μελών, παρατίθενται στο παράρτημα της παρούσας απόφασης.
Άρθρο 2
Οι αρχές ή οργανισμοί που ορίστηκαν από τα κράτη μέλη δυνάμει του άρθρου 2 της οδηγίας 93/5/ΕΟΚ γνωστοποιούν αμέσως στην Επιτροπή τα ονόματα των ινστιτούτων που θα αναλάβουν την εκτέλεση των κατανεμηθέντων σ' αυτούς καθηκόντων του παραρτήματος. Ενημερώνουν αμέσως την Επιτροπή για κάθε σχετική μεταβολή.
Άρθρο 3
Το αργότερο την 1η Ιανουαρίου 1995, και στη συνέχεια κάθε εξάμηνο, οι αρχές ή οργανισμοί που ορίστηκαν από τα κράτη μέλη δυνάμει του άρθρου 2 της οδηγίας 93/5/ΕΟΚ διαβιβάζουν στην Επιτροπή έκθεση προόδου σχετικά με την εκπλήρωση των καθηκόντων που τους κατανεμήθηκαν.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 20 Σεπτεμβρίου 1994.

Labels: 5
7
0
12
18